Gerty Theresa Cori

Gerty Theresa Cori, nada en Praga o 15 de agosto de 1896 e finada en St. Louis (Missouri) o 26 de outubro de 1957, foi unha bioquímica estadounidense.

 Traxectoria 
Gerty Theresa Radnitz naceu no seo dunha familia xudía. O seu pai, Otto Radnitz, foi un químico que se converteu en xerente dunha refinaría de azucre despois de inventar un exitoso método de refinación. A súa nai, que contaba entre os seus amigos a Franz Kafka, era unha muller culta e sofisticada. Realizou os primeiros estudos en casa con profesores particulares e posteriormente foi inscrita nun colexio para nenas, cando tiña 16 anos de idade decidiu que quería ser médico. Animada por un tío materno, profesor de Pediatría na universidade, estudou e aprobou o exame de admisión da universidade para asistir á escola de Medicina.

Foi admitida na Facultade de Medicina da Universidade alemá Carl Ferdinand en Praga en 1914 Altschuler e Ballesteros (2016) e obtivo o doutoramento en Medicina en 1920. Mentres estudaba na universidade coñeceu a Carl  Cori, e​ casaron en 1920, despois de  graduarse, e  Gerty converteuse ao catolicismo, que era a relixión de Carl. Despois da voda mudáronse a Viena, Austria, onde  Gerty pasou os seguintes dous anos traballando no  Children' s  Carolinen Hospital, mentres Carl traballaba nun laboratorio.​

Durante a súa estancia no hospital traballou na unidade de Pediatría e ademais levou a cabo investigacións no campo da regulación da temperatura, o comparativo de temperaturas antes e despois do tratamento de patoloxía tiroidea e publicou artigos sobre trastornos do sangue. A vida volveuse moi difícil despois da primeira guerra mundial, Gerty mesmo sufriu xeroftalmía, unha enfermidade dos ollos ocasionada por deficiencia de vitamina A, causada pola severa desnutrición que lle provocou a escaseza de alimentos. Estes problemas, xunto co crecente antisemitismo, contribuíron a que a parella decidise abandonar Europa.

 Carreira nos Estados Unidos. 
En 1922, emigraron aos Estados Unidos — Gerty seis meses despois de Carl, debido á dificultade para obter un emprego— para dedicarse á investigación médica no  State  Institute  for  the  Study  of  Malignant  Diseases —Instituto Estatal para o Estudo de Enfermidades  Malignas, actualmente  Roswell  Park  Cancer  Institute— en  Búfalo, Nova York. En 1928, convertéronse en cidadáns  naturalizados dos Estados Unidos.​ National Library of Medicine. «Dr. Gerty Theresa Radnitz Cori» (en inglés). Nih.gov. 

Aínda que eran  desalentados a traballar xuntos en  Roswell, seguiron facéndoo, e especializáronse na investigación do metabolismo dos  carbohidratos. Estaban particularmente interesados en como se  metaboliza a glicosa no corpo humano e nas hormonas que regulan este proceso.​ Publicaron cincuenta artigos mentres estiveron en  Roswell, presentaban en calidade de primeiro autor a quen fixera a maior parte da investigación para un determinado estudo.  Gerty  Cori publicou once artigos como único autor. En 1929, propuxeron o ciclo teórico que máis tarde lles fixo gañar o Premio Nobel, o ciclo de Cori.​ O ciclo describe a forma en que o corpo humano utiliza algunhas reaccións químicas no tecido muscular, para romper  carbohidratos como o  glicóxeno—un derivado da glicosa— en ácido  láctico, mentres ao mesmo tempo sintetízanse outros.​ 

Os  Cori deixaron  Roswell despois de publicar o seu traballo sobre o metabolismo dos  carbohidratos. Algunhas universidades ofrecéronlle unha posición a Carl, pero negáronse a contratar á súa esposa. Durante unha das entrevistas,  Gerty foi informada que se consideraba «pouco estadounidense» que unha parella de esposos traballase xuntos. En 1931, mudáronse a St Louis,  Missouri, onde lle ofreceron a Carl un posto como investigador na Escola de Medicina da Universidade de Washington. A pesar dos seus antecedentes, a  Gerty ofrecéronlle soamente un posto como investigadora asociada, cun soldo que correspondía á décima parte do que gañaba Carl,ademais advertíronlle que podía prexudicar a carreira do seu marido.​ En 1943, foi nomeada profesora asociada de investigación en Bioquímica e Farmacoloxía. Meses antes de que gañase o Premio Nobel foi ascendida a profesor titular, cargo que ocupou ata a súa morte en 1957.​ 

Continuaron traballando en colaboración na Universidade de Washington. Nas súas análises con músculo de ra moído, descubriron un composto intermedio que permitía a degradación do  glicóxeno, chamado glicosa-1- fosfato agora coñecido como o  éster de  Cori. Estableceron a estrutura do composto, identificaron a encima que  cataliza a súa formación química, a  glicóxeno fosforilase, e demostraron que o  éster de  Cori é o paso inicial na conversión do  carbohidrato  glicóxeno en glicosa —do que existen grandes cantidades no fígado—.​ Tamén pode ser o último paso na conversión da glicosa sanguínea en  glicóxeno, xa que é un proceso  reversible.

 Recoñecementos 
Obtivo o Premio Nobel de Medicina en 1947 canda a Carl Ferdinand CoriGerty Cori - Biography  nobelprize.org, seu marido, pola súa descuberta da conversión catalítica do glicóxeno, tras o seu desenvolvemento profesional na Universidade de Washington en St. Louis (Missouri).

O cráter  Cori na Lúa foi nomeado na súa honra.

 Notas 

 Véxase tamén 

 Bibliografía 
 Daniel Roberto Altschuler e Fernando J. Ballesteros (2016). Las mujeres de la Luna. Historias de amor, dolor y valor. Editorial: Next Door Publishers e Jot Down Books (Colección El café Cajal). ISBN: 978-84-944435-4-1

 Outros artigos 
 Lista de mulleres gañadoras do Premio Nobel
 Efecto Matilda
 Ciclo de Cori

 Ligazóns externas 
 La doctora reconocida, Gerty Cori (1896-1957) no blog Mujeres con Ciencia

Categoría:Premio Nobel de Medicina
Categoría:Bioquímicos dos Estados Unidos de América
Categoría:Nados en 1896
Categoría:Nados en Praga
Categoría:Finados en 1957
Categoría:Premios Nobel dos Estados Unidos de América